ሱዳን ከኤርትራ ጋር ወደሚያዋስናት ድንበር ጦሯን ማስጠጋቷን አስታወቀች
ግብጽ የጦር ሰራዊቷን ወደ ኤርትራ ማስገባቷን ተከትሎ ሱዳን ጦሯን በምስራቅ በኩል ከኤርትራ ጋር ወደሚያዋስናት ድንበር ማስጠጋቷን አስታውቃለች፡፡ግብጽ የተባበሩት አረብ ኢምሬቶች ከኤርትራ በገዛችው መሬት ላይ የጦር ሰራዊቷን ማስፈሯን ተከትሎ የሱዳን ጦር ኃይል በሺዎች የሚቆጠር ሰራዊቷን ከኤርትራ ጋር በሚያዋስናት ድንበር ጋሪሰን ላይ ማስፈሯ ተነግሯል፡፡ይሄን ተከትሎ የግብጽ፣ የተባበሩት አረብ ኢምሬቶች፣ የኤርትራና የሰሜን ሱዳን ተቃዋሚ ኃይሎች ወታደራዊ መሪዎች በጋራ በሳዋ እየመከሩ ይገኛሉ፡፡ሱዳን ከኤርትራ ጋር የሚያዋስነውን ማንኛውንም ድንበር መዝጋቷን እና የምትልካቸውን የግብርና ምርቶች ማቆሟንም ገልጻለች፡፡ አላማውም የጸጥታ ጉዳይዋን ማጠናከር ስለመሆኑም ነው የተጠቀሰው፡፡የሱዳን ፕሬዚዳንት ኡመር አልባሽር ባለፈው ሳምንት በሰሜን ኮርዶፎንና ካሳላ የስድስት ወራት የአስቸኳይ ጊዜ አዋጅ ማውጣታቸው የሚታወስ ነው፡፡መንግሥት ውሳኔውን የደነገግኩት የጦር መሳሪያዎች ላይ እንዲሁም ሕገወጥ መድሃኒት እና ሕገ-ወጥ የሰዎች ዝውውርን ለመዋጋት በሚደረጉ የደህንነት ምክንያቶች የተነሳ ነው ስለማለቱም ተነግሯል፡፡በሌላ በኩል ደግሞ የሱዳኑ ውጭ ጉዳይ ሚኒስትር ሐሙስ ዕለት እንዳስታወቁት በግብጽ የሚገኘውን አምባሳደሯን አብደል ሀሊም ሞሀመድን ለምክክር ወደ ካርቱም ጠርታለች፡፡ ሱዳን አምባሳደሯን የጠራችው ባለፈው ወር የቱርኩ ፕሬዝዳንት ሬሲፕ ጣይብ ኤርዶጋን አገሪቱን መጎብኘታቸውን ተከትሎ በሱዳንና በግብጽ መካከል ውጥረት በመንገሱ ነው፡፡ፕሬዝዳንት ኤርዶሀን በጉብኝታቸው ወቅት በሱዳን የቀይ ባህር ጠረፍ ላይ የምትገኘውንና የቀድሞዋን ኦቶማን ግዛት አካል የነበረችውን ባንድ ወቅት ደግሞ ወደ መካ የሚገቡ ሙስሊም ምዕመናን በመጠለያነት የሚጠቀሙባትን ሱአኪን ደሴትን ለ99 ዓመታት ለማስተዳደር እና ለማደስ የሚያስችላቸውን ፍቃድ ከፕሬዝዳንት ኦማር አልባሽር ማግኘታቸውን አስታውቀው ነበር፡፡ እናም ይህ የሱዳን ውሳኔ በግብፅና በገልፍ የመገናኛ ብዙሃን ዘንድ ውዝግብና ጠንከር ያለ ትችት ማስነሳቱም ነው የተሰማው፡፡ በዚህ ጉዳይ ላይ ሱዳን ቱርክ፣ ኢራንና ኳታር በአንድ ጎን መቆማቸው ሲነገር ግብጽ፣ ሳውዲ አረቢያና የተባበሩት አረብ ኤምሬቶች በሌላ ጎን መገኘታቸው በቀጠናው ውጥረት እንዲነግስ ምክንያት ሆኗል ሲሉ ብዙዎች ይስማማሉ፡፡ለወትሮም እሳት የነበረ ቀጠና ላይ ቤንዚን የጨመረ ጉዳይ ደግሞ የሱዳኑ ፕሬዝዳንት አልበሽር ከሩሲያው አቻቸው ቭላድሚር ፑቲን ጋር ባለፈው ታህሳስ ወር ላይ በሩሲያ ሶኪ ተገኝተው መምከራቸው በግብጽና በቀይ ባህር አካባቢ የሚገኙ እንደ ሳውዲአረቢያ ያሉ አገሮች ላይ ስጋት መጫሩ ነው፡፡ተንታኞች አልበሽር በሩሲያ ተገኝተው ለሱዳን ችግር የአሜሪካ እጅ እንዳለበትና አሁን በተከሰተው ውጥረት ጣልቃ ልትገባ ትችልለች ብለው በመስጋታቸው ሩሲያ ለሱዳን ከለላ እንድትሰጣት መጠየቃቸው እንዳስገረማቸው አልሸሸጉም፡፡  በተመሳሳይ ሩሲያ የጦር መርከቦቿን ወደ ቀይ ባህር ማስጠጋቷ በነግብጽ ዘንድ ስጋትን ፈጥሮ ነበር፡፡  በሌላ ጎን የግብጽ ሚዲያዎች ሱዳን የታሪክንና የጆግራፊ ህግን በመጣስ በቱርክ የእብደት ጥላ ስር ወድቃለች፤ ኢራንም እያሴረች ነው፡፡ ኢትዮጲያ በውሀ ጥም ልትጨርሰን ቆርጣ ተነስታለች፤ ይህንን ሁሉ ደግሞ ኳታር በገንዘብ ትደግፋለች፤ ሁሉም ተረባርበው ግብጽን ለመጣል ይፈልጋሉ እያሉ ስለመዘገባቸው ተነግሯል፡፡በአንጻሩ እሮብ እለት የሱዳኑ ጋዜጣ ካይሮ ኢትዮጲያ ሱዳንን በግድቡ ዙሪያ ከስምምነት ውጭ እንድታደርጋት ብትጠይቅም ኢትዮጲያ ግን ጥያቄውን ውድቅ አድርጋለች ሲል አስነብቧል፡፡    ሱዳን አምባሳደሯን ከግብጽ  የመጥራት ውሳኔ ላይ የደረሰችው የሱዳኑ የድንበር ቴክኒካል ኮሚቴ መሪ አብዱላህ አልሳዲቅ ግብጽ ሱዳንን ወደ ጦርነት እንድትገባ እየገፋፋቻት ነው ካሉ ከሰአታት በኋላ መሆኑም ነው የተጠቆመው፡፡(ፕሬስ ቲቪን እና ሚድል ኢስት ሞኒተርን)